„Kisnyomású” csaptelep

Ezeket a csaptelepeket a mosdó alá helyezett, 5-15 l térfogatú, szabad kifolyású, villamos fűtésű vízmelegítőkhöz használjuk. A szerelvény különös ismertetőjegyei: az ábrán is látható jelzéssel van ellátva, és három bekötőcsővel rendelkezik!

A csap egy egyszerű, nagy átfolyó keresztmetszetet biztosító kifolyóelemmel bír! A kifolyóelemet tilos másfajta, például szűrős sugárszabályozóra cserélni, mert ha az eltömődik, akkor a vízmelegítő tartály nyomás alá kerül és tönkremegy. A csapba a kifolyó vízmennyiség korlátozása céljából egy fojtóelem van beépítve úgy, hogy percenként legfeljebb 5 l vizet lehessen csapolni. A korlátozásra a kis tárolt melegvíz-mennyiség miatt van szükség. A tartályból a melegítés során kitáguló víz egy részének el kell távozni, ezért a csap a melegítés fázisában, zárt állapotban is csöpög, és ezt nem lehet és nem is szabad megakadályozni!

A „kisnyomású” rendszer csak korlátozott komfortfokozatú melegvíz-ellátást biztosít. További hátrány, hogy a kis tárolt vízmennyiség miatt a víz hőfokát általában 70-85 °C-ra állítják be, ezért a vízvétel balesetveszélyes, és a hőfok hosszadalmas beállítása alatt sok, drágán felmelegített víz folyik el felhasználatlanul.